Covid-19: 'n Voorsmakie van jou aftreekrisis? | Netwerk24
Deur Hanlie Stadler 21 Oktober 2020 05:01
Covid-19 was 'n bittere voorsmakie van wat vir baie Suid-Afrikaners voorlê indien hulle nie erns maak van hul aftreebeplanning nie.
Suid-Afrikaners se gebrekkige aftreebeplanning moet juis nou, te midde van die Covid-19-krisis, ook onder die vergrootglas geplaas word.
Die inperkingsmaatreëls vir die pandemie het baie mense skielik sonder 'n inkomste gelaat of hul inkomste drasties verminder – en hulle het te min of geen spaargeld gehad om op terug te val.
Chris Eddy, beleggingshoof van die batebestuursfirma 10X Investments, sê Covid-19 was soos 'n vergrootglas bo mense se finansiële kwesbaarheid. Dit maak dit nou selfs dringender dat mense besef 'n aftreekrisis is op hande tensy hulle werk maak daarvan.
10X reik op 24 Oktober sy derde jaarlikse Retirement Reality Report uit. Die verslag gaan volgens Eddy opnuut bevestig dat net 6% van die land se hele bevolking op koers is om "gemaklik" af te tree – dus sonder dat hulle hul leefstyl drasties moet besnoei.
Die 6%-syfer het aanvanklik gekom uit 'n 2013-verslag van die tesourie, maar 10X se 2018-, 2019- en nou die 2020-aftreeverslag beaam dit.
Die belangrikste rede waarom Suid-Afrikaners in hul goue jare finansieel gaan swaarkry, is omdat hulle geen plan het oor hoe hulle dit gaan finansier nie.
'n Groot persentasie mense kan eenvoudig nie bekostig om te spaar nie omdat hulle sou moes honger ly.
Maar, sê Eddy, dis ook duidelik dat mense eenvoudig nie genoeg vir hul aftrede spaar nie, hetsy omdat hulle finansieel onkundig is, onrealistiese verwagtinge het oor die toekoms of nie gedissiplineerd is nie. 'n Skreiende 60% van mense onttrek hul aftreegeld wanneer hulle van werk verander, volgens 10X se data – en baie van die geld word vir hul leefstyl gebruik ten koste van die leefstyl wat hulle met aftrede sal kan handhaaf.
Onder die mense wat wel aftreeplanne het, monitor "gevaarlik min" van hulle hul vordering, het 10X bevind. Die meeste weet nie op enige gegewe tydstip of hulle wel op koers is om gemaklik te kan aftree nie.
Daar is ook 'n baie hoë persentasie mense – veral jong mense – wat aftreebeplanning glad nie as 'n prioriteit beskou nie.
Eddy hoop die pandemie het dit by mense tuisgebring dat hulle kwesbaar is vir onverwagse gebeure.
Hy beskou dit as uiters dringend dat mense eerder nou hul leefstyl vereenvoudig en meer vir hul aftrede spaar as wat hulle hoop op 'n wonderwerk nadat hulle afgetree het.
Baie mense het die onrealistiese verwagting dat hulle bloot sal kan aanhou werk ná aftreeouderdom, maar Eddy sê dit is uit voeling met die werklikhede van Suid-Afrika se jong arbeidsmark – min maatskappye hou mense deesdae tot aftreeouderdom in diens, wat nog te sê nadat hulle aftreeouderdom bereik het.